Alueiden komitean lausunto aiheesta: - "Komission tiedonanto: Ehdotus Euroopan parlamentin ja neuvoston päätökseksi", ja - "Euroopan yhteisön tartuntatautien epidemiologisen seurannan ja valvonnan verkoston luomisesta" CdR 157/96 fin



Virallinen lehti nro C 337 , 11/11/1996 s. 0067



Alueiden komitean lausunto aiheesta: "Komission tiedonanto: Ehdotus Euroopan parlamentin ja neuvoston päätökseksi", ja "Euroopan yhteisön tartuntatautien epidemiologisen seurannan ja valvonnan verkoston luomisesta" (96/C 337/13) ALUEIDEN KOMITEA, joka ottaa huomioon asiakirjan "Komission tiedonanto tartuntatautien seurantaverkostoista Euroopan yhteisössä: Ehdotus Euroopan parlamentin ja neuvoston päätökseksi Euroopan yhteisön tartuntatautien epidemiologisen seurannan ja valvonnan verkoston luomisesta" (KOM(96) 78 lopull. 96/0052 COD) (), ottaa huomioon neuvoston 11. huhtikuuta 1996 Euroopan yhteisön perustamissopimuksen 129 artiklan ja 198 c artiklan ensimmäisen kohdan mukaisesti tekemän päätöksen pyytää alueiden komitean lausunto asiasta, ottaa huomioon heinäkuun 18. päivänä 1995 tekemänsä päätöksen antaa lausunto alavaliokunta 8:n "Taloudellinen ja sosiaalinen yhteenkuuluvuus Sosiaalipolitiikka Kansanterveys" valmisteltavaksi, ottaa huomioon valiokunta 8:n kesäkuun 13. päivänä 1996 hyväksymän lausunnon (CdR 157/96), jonka esittelijänä oli Bente Nielsen, hyväksyi 12. ja 13. kesäkuuta 1996 pitämässään 13. täysistunnossa (kesäkuun 13. päivän kokouksessa) yksimielisesti seuraavan lausunnon. 1. Johdanto Euroopan komissio on tehnyt ehdotuksen unioninlaajuisen verkon perustamisesta tarttuvien tautien epidemiologista seurantaa ja valvontaa varten. Paitsi että järjestelmä mahdollistaa pysyvän seurannan, siitä on myös hyötyä hätätilanteissa, toisin sanoen uhkaavan epidemian pysäyttämiseksi mahdollisimman nopeasti. Järjestelmää voidaan myös hyödyntää ennaltaehkäisevässä terveydenhuollossa, kuten rokotusohjelmia kehitettäessä. Verkon luomiseksi komissio esittää kaksi lähestymistapaa: 1) tarttuvien tautien seuranta- ja valvontajärjestelmän perustaminen unionin tasolla. 2) unionin sisäisen yhteistyön kehittäminen ja koordinointi, kansallisen tason kokeiluhankkeiden tukeminen sekä kokemustenvaihtoa varten järjestettävät asiantuntijakokoukset ja tiedottaminen. Komission mukaan järjestelmästä on hyötyä, koska se mm. takaa tarttuvien tautien seurannasta vastaavien viranomaisten toisiinsa liittyvien, rakenteeltaan toimivien, luotettavien ja tehokkaiden järjestelmien jollaisia ei vielä ole luomisen unionin tasolla, varmistaa unionin sisällä tavattavien tai ulkopuolelta leviävien tarttuvien tautien kohdalla jokaisen sairastapauksen nopean, varman, luotettavan ja yhtenäisen tunnistamisen, antaa vastaaville viranomaisille mahdollisuuden vaihtaa tietoja tarvittavista ennaltaehkäisevistä toimista, helpottaa näiden toimien yhtenäistä toteuttamista ja parantaa niiden tehoa, tukee viranomaisia tietojen analysoinnissa ja tulkinnassa sekä tarttuvien tautien leviämisen estämiseen tähtäävissä varotoimissa. Jäljempänä seuraavat, komission ehdotusta koskevat alueiden komitean yleiset ja konkreettiset huomiot, muutosesitykset ja aloitteet perustuvat edellä mainittuihin ja muihin komission tiedonannossa käsiteltyihin seikkoihin. Alueiden komitean huomioita ja aloitteita 2. Yleistä 2.1. Alueiden komitea on tyytyväinen, että komissio on osoittanut kiinnostusta kansanterveyteen tekemällä aloitteen unionin laajuisen tarttuvien tautien seuranta- ja valvontaverkon perustamiseksi. Komissio on näin painottanut kansanterveyden korkean tason varmistamisen merkitystä Euroopan unionissa. Koska terveystilanne ja kansanterveys kokonaisuutena ovat lähellä yksittäisiä kansalaisia, on aihe alueiden komitean kannalta erittäin mielenkiintoinen. 2.2. On tosiasia, että tiettyjä tarttuvia tauteja, joita aiemmin pidettiin voitettuina, on alkanut esiintyä uudelleen. Paikoittain nämä sairaudet ovat levinneet epidemioiksi. Väestön lisääntynyt liikkuvuus esim. matkailun ja kansainvälisen muuttoliikkeen seurauksena lisää näiden sairauksien leviämisen vaaraa. Alueiden komitea on tämän vuoksi täysin samaa mieltä siitä, että alalla tarvitaan yhteistyötä. Komitean mielestä komission aloite on yleisesti ottaen hyvä. 2.3. Alueiden komitea panee merkille, että ehdotuksen oikeusperustana on Euroopan unionin perustamissopimuksen 129 i artikla, joka mahdollistaa sen, että unioni voi tukea jäsenvaltioiden ponnisteluja kansanterveystyön alalla, toisin sanoen tukea sairauksien ehkäisyyn ja yleensä kansanterveyteen liittyviä toimia. 2.4. Tässä yhteydessä alueiden komitea haluaa korostaa, ettei verkon perustamiseen liity mahdollisuutta vaikuttaa siihen, miten jäsenvaltiot järjestävät, toteuttavat tai rahoittavat terveydenhuollon kansallisella tasolla. 2.5. Alueiden komitea on tyytyväinen siihen, että ehdotus perustuu unionin ja jäsenvaltioiden jaettuun toimivaltaan ja ottaa riittävästi huomioon Euroopan rakentamista tukevan läheisyysperiaatteen. 2.6. Alueiden komitea haluaa tässä yhteydessä korostaa em. periaatteen noudattamisen tärkeyttä, sillä terveysongelmat ovat eri jäsenvaltioissa hyvin erilaisia ja ratkaistaan eri hallinnon tasoilla. Tästä syystä komitea haluaa lisäksi korostaa, että maissa, joissa vastuu terveydenhuollon järjestämisestä on alue- tai paikallisviranomaisilla, tulee näillä viranomaisilla myös olla aktiivinen osa verkon perustamisessa. 2.7. Alueiden komitea haluaa myös korostaa, ettei tarttuvien tautien kansainvälisen seuranta- ja valvontaverkon perustaminen saa aiheuttaa ihmisissä tarpeetonta huolestumista. Alueiden komitea korostaakin, että aloitetta on ennen kaikkea pidettävä sairauksien ennaltaehkäisyä ja terveyttä edistävänä. 2.8. Alueiden komitean mielestä eri jäsenvaltioiden lainsäädännön eroja mm. maahan saapuvien matkailijoiden rajatarkastusten sekä tartuntavaaran osalta ei ole otettu riittävästi huomioon. Näihin seikkoihin liittyvästä kansallisesta lainsäädännöstä ei alueiden komitean mielestä ole vielä tarpeeksi laajaa yleiskäsitystä. AK kehottaakin komissiota laatimaan aiheesta riittävän laajan selvityksen, koska ehdotetun seuranta- ja valvontajärjestelmän tulee olla kansallisen lainsäädännön mukainen. Yleisesti ottaen järjestelmän perustamisessa tulee ottaa huomioon niin nykyiset kuin tulevatkin vapaata liikkuvuutta koskevat säädökset. 3. Käytännön huomioita 3.1. Verkon perustaminen 3.1.1. Alueiden komitea on tyytyväinen, että komissio pitää tärkeänä seurantajärjestelmän perustamisen edellyttämien vaihdettavien tietojen mahdollisimman suurta tarkkuutta, luotettavuutta ja yhdenmukaisuutta. 3.1.2. Koska alueiden komitea käsityksen mukaan nykyiset tiedot eivät ole kovin yhdenmukaisia, komitea kehottaa komissiota ryhtymään toimiin tarkan kuvauksen laatimiseksi siitä, miten tietojen luotettavuuden ja yhdenmukaisuuden lisäksi varmistetaan, että tietoja tarpeen vaatiessa myös vaihdetaan. Alueiden komitean mielestä tarttuvien tautien seurantajärjestelmän luominen ei ole järkevää, ellei em. seikkoja oteta jo etukäteen riittävästi huomioon. 3.1.3. Alueiden komitea on tyytyväinen, että komissio aikoo selvittää, missä määrin verkon perustamisessa voidaan hyödyntää jo toteutettavia ohjelmia. 3.1.4. Alueiden komitea kiinnittää tässä yhteydessä huomiota komission järjestelmän toteutussuunnitelman tarkkaan kuvaukseen. Komitea kehottaakin selvittämään huolellisesti, voidaanko tässä yhteydessä jo toiminnassa olevia televiestintäohjelmia hyödyntää. Lisäksi komitean mielestä PO XIII tulisi ottaa mukaan toimintaan. 3.1.5. Alueiden komitea toteaa komission kiinnittäneen huomiota jo oleviin kansallisiin ja alueellisiin tarttuvien tautien seurantaohjelmiin. Niihin kuuluvat esimerkiksi pakollinen ilmoitusmenettely, joka komission käsityksen mukaan toimii joissain jäsenvaltioissa paremmin kuin toisissa. Lisäksi kiinnitetään huomiota näissä järjestelmissä oleviin suuriin eroihin. 3.1.6. Nykyisten järjestelmien sisältö- ja tehoeroista huolimatta alueiden komitean mielestä suunnitteilla olevan järjestelmän tulee perustua niihin, jotta vältytään päällekkäisyydeltä ja turhalta voimavarojen tuhlaukselta. Erityishuomiota tulee kiinnittää siihen, miten perusterveydenhuollossa kertyvät tiedot voidaan hyödyntää. Komitea kehottaakin komissiota selvittämään huolellisesti, soveltuvatko nykyiset järjestelmät ehdotetun verkon malleiksi. 3.1.7. Alueiden komitea ottaa huomioon, että komission ehdotuksen mukaan seurantajärjestelmä muodostuu seurantakeskuksista. 3.1.8. Komitean mielestä olisi paikallaan perustaa nämä keskukset aluetasolle silloin kun vastuu terveyspalvelujen toiminnasta on alueviranomaisilla. 3.1.9. Alueiden komitea toteaa, että komissio edellyttää jäsenmaita ilmoittamaan kuusi kuukautta verkon perustamista koskevan päätöksen jälkeen siihen liittyvät nykyiset järjestelmät ja niiden osat. 3.1.10. Alueiden komitean mielestä kuusi kuukautta on liian lyhyt aika selvittää artiklassa mainitut seikat, sillä selvitystyö vaatii huomattavia voimavaroja. Määräaikaa ehdotetaankin pidennettäväksi 12 kuukaudeksi. 3.1.11. Alueiden komitea toteaa, että komissio ehdottaa ohjauskomitean perustamista verkon toteuttamista varten. Sen jäseninä olisivat jäsenvaltioiden edustajat ja puheenjohtajana komission edustaja. 3.1.12. Alueiden komitea kehottaa, että ohjauskomiteaan otetaan mukaan ehkä asiakohtaisesti alue- ja paikallistason terveydenhuollon asiantuntijoita. Tällä on merkitystä etenkin silloin kun vastuu terveydenhuollon järjestämisestä on alue- ja paikallisviranomaisilla. 3.1.13. Alueiden komitea on tyytyväinen, että komissio on kiinnittänyt huomiota verkon perustamisen yhteydessä kerättävien tietojen kokoamiseen yhdeksi tiedostoksi, mikä mahdollistaa yksityishenkilöiden henkilöllisyyden säilymisen salassa. 3.1.14. Alueiden komitea on ongelmasta samaa mieltä, koska kerättyjen tietojen luotettavuus voi aiheuttaa eettisiä ja oikeudellisia ongelmia. 3.2. Suhteet ja yhteistyö kolmansien maiden kanssa 3.2.1. Alueiden komitea on tyytyväinen, että komissio viittaa mahdollisuuteen ottaa myös kolmansia maita mukaan yhteistyöhön. 3.2.2. Alueiden komitea on yhteistyön tarpeellisuudesta samaa mieltä, sillä tarttuvat taudit eivät tunne rajoja. Lisäksi on todettava, että eräiden järjestelmän piiriin kuuluviksi ehdotettujen sairauksien esiintymisen voidaan tietyssä mielessä katsoa johtuvan kasvaneesta muuttoliikkeestä Itä-Euroopan maista. Alueiden komitea kehottaakin komissiota selvittämään, miten tämänkaltainen, ei pelkästään Itä-Euroopan maiden, vaan kaikkien kolmansien maiden kanssa tehtävä yhteistyö tulisi järjestää. 3.2.3. Alueiden komitean mielestä on paikallaan korostaa, ettei aiemmin voitettujen sairauksien paluun syy ole yksin Itä-Euroopan tai muiden kolmansien maiden terveydenhoidon tilassa. Myös unionin sisällä on terveysongelmia. Alueiden komitean mielestä EU:n rakennerahastoista tulisikin tukea 1-alueen terveydenhuollon edistämiseen liittyviä hankkeita. Alueiden komitean mielestä on tärkeää panostaa varoja kansanterveyden ja ennalta ehkäisevien aloitteiden edistämiseen näillä alueilla. 3.2.4. Alueiden komitea kiinnittää huomiota komission ehdotukseen, jonka mukaan on selvitettävä, millaisiin varotoimiin hätä- tai katastrofitilanteissa on "etenkin satamissa ja lentokentillä" ryhdyttävä. 3.2.5. Alueiden komitea haluaa tässä yhteydessä korostaa, ettei ehdotettu verkko saa johtaa maahantulijoiden syrjintään. On epävarmaa, mitä komissio haluaa muotoilulla ilmaista, mutta komitean mielestä ei ole tarkoituksenmukaista, että kolmansien maiden kansalaiset joutuisivat verkoston perustamisen myötä lisätarkastuksiin. Alaa koskevaa kansallista lainsäädäntöä tulee mahdollisimman pitkälti kunnioittaa. 3.2.6. Komitea on tyytyväinen komission ehdotukseen kansainvälisten järjestöjen ottamisesta mukaan yhteistyöhön. 3.2.7. Tästä alueiden komitea on samaa mieltä, ja se kehottaakin selvittämään, miten esim. WHO ja Kööpenhaminassa sijaitseva WHO/Euro voidaan saada mukaan toimintaan. Tavoitteena tulee olla pyrkimys välttää päällekkäistoimintoja. 3.3. Talous ja arviointi 3.3.1. Alueiden komitea toteaa, että verkon perustaa käsiteltäessä komission ehdotuksessa viitataan mm. aidsin ja muiden tarttuvien tautien varhennettuun ilmoittamismenettelyyn. 3.3.2. Alueiden komitean mielestä verkon perustamisen käytännön rahoitusta ei ole käsitelty tarpeeksi. Komitea korostaakin, että taloudelliset suhteet on selvitettävä ennen kuin päätös verkon perustamisesta tehdään. Alueiden komitean mielestä verkon rahoittaminen aids-ohjelmaan varatuista varoista olisi erittäin epäviisasta ja luultavasti myös mahdotonta, koska aids-ohjelman toteuttaminen vaatii itsessäänkin paljon voimavaroja. 3.3.3. Alueiden komitea ottaa huomioon komission maininnan, että verkon perustamiseen liittyvän toisen menettelytavan tulisi mahdollistaa kansallisten kokeiluhankkeiden tukemisen. 3.3.4. Alueiden komitea kehottaakin komissiota määrittelemään tällaisen tuen ja siihen liittyvän taloudellisen avun rajat. Samalla alueiden komitea kehottaa, että myös alue- ja paikallisviranomaiset saavat oikeuden tukeen siinä suhteessa, kun ne vastaavat terveydenhuollon toiminnasta. 3.3.5. Vaikuttaa siltä, ettei komissio ole pohtinut, miten verkon tehokkuutta voitaisiin käytännössä arvioida. 3.3.6. Alueiden komitea kehottaakin tästä syystä, että arvioinnin toteuttamista pohditaan tarkemmin ja sille määritellään aikarajat. Bryssel, 13. kesäkuuta 1996. Alueiden komitean puheenjohtaja Pasqual MARAGALL i MIRA () EYVL N:o C 123, 26. 4. 1996, s. 10.